कथानक की दृष्टि से ब्रह्मपुत्र एक सुगठित उपन्यास का उदाहरण नहींहै। उसका बिखराव ही वस्तुत: उसका वैशिष्ट्य है। अपनी प्रकृति में आंचलिक उपन्यास के पर्याप्ट निकट होने पर भी वह आंचलिक उपन्यास नहींहै। न यह गोपीनाथ महन्ती के अमृतसंतान, भारती महाल और परजा की तरह विभिन्न आदिवासी समुदायों पर केन्द्रित है। न ही सतीनाथ भादुड़ी के ढोड़ाय चरित मानस की तरह, जिसके बारे में कभी कहा गया था कि रेणु ने इस पर ही कार्बन रखकर अपने मैला आंचल की प्रतिलिपि तैयार की है, अंचल के कुछ प्रतिनिधि पात्रों के माध्यम से एक अंचल विशेष की कहानी है। जिस सामाजिक- सांस्कृतिक बहुलता को देवेन्द्र सत्यार्थी अंकित करना चाहते हैं, उसके लिए ब्रह्मपुत्र का बिखराव वाला यह शिल्प ही एक गुण बन जाता है। इसके बिना इस बहुलता को एक अंर्तसूत्र में पिरो पाना मुश्किल था। इतिहास साक्षी है, असम लंबे समय से धार्मिक एवं सांस्कृतिक बहुलता का केंद्र रहा है। अहोम राजाओं के समय से ही यह समान रूप से वैष्णव और शाक्त धर्मों का केेंद्र रहा है। शाक्त धर्म की प्रबलता के काल में भी पंचदेव की उपासना का साक्ष्य अहोम राजा प्रताप सिंह द्वारा बनाए गए मंदिर में मिलता है। इसमें केेंद्र में शिव के अतिरिक्त मंदिर के चारों ओर, चारों कोनों पर गणेश, सूर्य, दुर्गा और विष्णु की मूर्तियां स्थापित की गई थीं। देवेन्द्र सत्यार्थी का ब्रह्मपुत्र आज से कोई साठ वर्ष पूर्व लिखा गया था। उसमें संरक्षित प्रकृति और नदी संस्कृति का आकर्षण आज इस संस्कृति के भयावह संकट के दौर में हमें सोचने के कुछ सूत्र देता है। धार्मिक और सांस्कृतिक बहुलता को बर्बतापूर्वक नष्ट करके जब धार्मिक और सांस्कृतिक केन्द्रीकरण की अंधी सुरंग में ठेले जाने के प्रयास हो रहे हों, ब्रह्मपुत्र का पढऩा-समझना उपयोगी हो सकता है।